# ΕΙΣΗΓΗΣΗ ΣΤΗΝ ΟΛΟΜΕΛΕΙΑ ΤΗΣ ΔΙΟΙΚΗΣΗΣ

# ΣΤΙΣ 26 ΣΕΠΤΕΜΒΡΗ 2020

Συνάδελφοι,

Είναι σημαντική η σημερινή συνεδρίαση του Διοικητικού Συμβουλίου της Ομοσπονδίας δεδομένου ότι, εκτός από το να συζητήσουμε το πως διαμορφώνεται η κατάσταση στον κλάδο συνολικότερα, πρέπει να σχεδιάσουμε πως θα αντιμετωπίσουμε πρόσθετες δυσκολίες που προκύπτουν για την οργάνωση της πάλης και τις κινητοποιήσεις των εργαζομένων. Δυσκολίες που συνδέονται με τις συνθήκες που διαμορφώνονται λόγω της πανδημίας του κορονοϊού, την εκδήλωση νέας οικονομικής κρίσης, που φορτώνουν με νέες συνέπειες τους εργαζόμενους.

Ταυτόχρονα, η ένταση της επίθεσης κυβέρνησης και εργοδοσίας παίρνει σάρκα και οστά καθημερινά τόσο με νέα αντεργατικά μέτρα, αλλά και με μέτρα καταστολής απέναντι στα συνδικάτα και τους αγώνες, όσο και με την επιθετική τακτική της εργοδοσίας που αξιοποιεί όλα τα μέσα για να συρρικνώσει μισθούς, μεροκάματα και δικαιώματα.

Η επόμενη περίοδος θα είναι δύσκολη για αυτό χρειάζεται με σχέδιο ενιαία να απαντήσουμε δυναμώνοντας την παρέμβαση μας μέσα στον κλάδο και συμβάλλοντας για την ανάπτυξη γενικότερων αγώνων των εργαζομένων. Στη φάση που βρισκόμαστε έχει μεγάλη σημασία η κάθε παρέμβαση μας να είναι καλά προετοιμασμένη και τελικά πετυχημένη.

Χρειάζεται πολλαπλάσια δουλειά, με πολύ συγκεκριμένους όρους στην απεύθυνση για να γίνει κατορθωτό και να πετύχει μια κινητοποίηση ή μια σχεδιασμένη παρέμβαση. Εξυπακούεται ότι το ίδιο και πολύ περισσότερο ισχύει για την προετοιμασία των αρχαιρεσιών σε συνδικάτα που πρέπει να πραγματοποιηθούν το επόμενο διάστημα. Δεν πρέπει να υποτιμηθεί η επίδραση που έχει η έξαρση της πανδημίας του κορονοϊού για το πότε κάθε συνδικάτο θα καθορίσει το χρόνο πραγματοποίησης των αρχαιρεσιών.

Το βασικό ζητούμενο αυτή την περίοδο είναι να έχουμε στενή επαφή με τους χώρους δουλειάς, με τα μέλη των σωματείων, να ενισχύσουμε την ενημέρωση και τη διαφώτιση για το πώς διαμορφώνεται η κατάσταση, μεθοδικά να δημιουργούμε αγωνιστικές διαθέσεις στον κλάδο βάζοντας ταυτόχρονα στόχους σε κάθε συνδικάτο εγγραφής νέων μελών.

Ίσως ένα από τα πιο σημαντικά καθήκοντα είναι η μαζικοποίηση των συνδικάτων, καθήκον που δεν μπορεί να υλοποιείται αποσπασματικά μόνο κατά τη διάρκεια των αρχαιρεσιών.

**ΠΩΣ ΔΙΑΜΟΡΦΩΝΕΤΑΙ Η ΚΑΤΑΣΤΑΣΗ ΣΗΜΕΡΑ**

Με την έναρξη του πρώτου κύματος της πανδημίας του κορονοϊού η κυβέρνηση της ΝΔ έλαβε αυστηρά μέτρα περιορισμού της μετακίνησης, ενισχύοντας την προπαγάνδα περί «ατομικής ευθύνης», ώστε να κρύψει τα τεράστια κενά στο χώρο της Υγείας και των νοσοκομείων, αλλά και τις διαχρονικές ευθύνες όλων των κυβερνήσεων που με την πολιτική τους άφησαν τα εργατικά - λαϊκά στρώματα ανοχύρωτα απέναντι σε τέτοιου είδους κινδύνους που έπληξαν με τις περικοπές το επίπεδο της υγειονομικής κατάστασης συνολικά του λαού.

Η πανδημία του κορονοϊού έφερε στην επιφάνεια το πρόβλημα που προϋπήρχε δηλαδή το πως αντιμετωπίζεται η υγεία των εργαζομένων τόσο στου χώρους δουλειάς, αλλά και συνολικά.

Μπαίνοντας το καλοκαίρι η κυβέρνηση ικανοποίησε τις απαιτήσεις των μεγαλοεπιχειρηματιών στον τουρισμό, τις μεταφορές και αλλού, κάνοντας στην πραγματικότητα κουρελόχαρτο τα υγειονομικά πρωτόκολλα προστασίας από τη διασπορά του κορονοϊού.

Τα αποτελέσματα και οι συνέπειες άρχισαν να φαίνονται μέσα στο καλοκαίρι και εκδηλώνονται πιο αυξητικά τώρα με κρούσματα τόσο στους χώρους δουλειάς, αλλά και σε σχολεία, αποκαλύπτοντας ότι όλο το προηγούμενο διάστημα δεν πάρθηκε κανένα ουσιαστικό μέτρο ούτε υπήρχε προετοιμασία να αντιμετωπιστεί το δεύτερο κύμα της πανδημίας.

Αντίθετα, η κυβέρνηση με τη στήριξη των άλλων αστικών κομμάτων έτρεξε γρήγορα μέτρα καθ’ όλη τη διάρκεια που εξελίσσεται η πανδημία που αποτελούν σταθερές απαιτήσεις του κεφαλαίου για να χτυπηθεί ο μισθός, η ασφάλιση, τα δικαιώματα.

⮊ ***Έδωσε την ευκαιρία στις επιχειρήσεις κατά το δοκούν να βγάζει τους εργαζόμενους σε αναστολή εργασίας ρίχνοντας το μισθό τους στα 536 ευρώ. Η κάλυψη των 536 ευρώ γίνεται με πολύ μεγάλη καθυστέρηση φέρνοντας κυριολεκτικά εργαζόμενους σε πλήρη αδυναμία κάλυψης βασικών αναγκών.***

⮊ ***Έθεσε σε εφαρμογή το πρόγραμμα «Συνεργασία» της Ε.Ε που μειώνει τον μισθό των εργαζομένων κατά 20%.***

⮊ ***Ψήφισε νόμο που δίνει το δικαίωμα στην εργοδοσία να υποχρεώνει εργαζόμενους που νόσησαν από τον κορονοϊό και αναγκαστικά έλειψαν από την εργασία τους να ξεχρεώσουν την απουσία τους με απλήρωτες υπερωρίες.***

* ***Μια ακόμη απόδειξη ότι η κυβέρνηση δίνει τα ρέστα της για τις απαιτήσεις του κεφαλαίου είναι τα δεκάδες κρούσματα κορονοϊού σε χώρους δουλειάς όπου δεν τηρείται κανένα υγειονομικό πρωτόκολλο ούτε η εργοδοσία παίρνει μέτρα προστασίας. Οι ελεγκτικοί μηχανισμοί του κράτους δεν υπάρχουν!!!***
* ***Επίσης, η κυβέρνηση χτυπάει το σταθερό χρόνο εργασίας με τη νομοθέτηση της τηλεργασίας από το σπίτι που στην πράξη επιμηκύνει το χρόνο εργασίας έναντι του ελεύθερου χρόνου.***
* ***Ταυτόχρονα, προωθήθηκε και ψηφίστηκε το πλέον αντιδραστικό νομοσχέδιο χουντικής έμπνευσης για τον περιορισμό και την απαγόρευση των διαδηλώσεων με μέτρα εκφοβισμού, με δικαστήρια και ποινές για τους οργανωτές. Επίσης, πρέπει να επισημάνουμε ότι η κυβέρνηση κανένα μέτρο δεν πήρε για τους άνεργους όλο αυτό το διάστημα. Η επιμήκυνση κατά 2 μηνιάτικα για όσους παίρνουν το ταμείο ανεργίας δεν ακουμπά τη μεγάλη πλειοψηφία των ανέργων του κλάδου που δεν έχουν δικαίωμα επιδότησης.***

**Συνάδελφοι,**

Όλα τα παραπάνω δείχνουν ότι η επίθεση γίνεται πιο σφοδρή απέναντι στους εργαζόμενους, αλλά και η στάση της εργοδοσίας αποδεικνύει τις γενικότερες στοχεύσεις για ακόμη πιο φθηνούς εργάτες.

* Η εταιρεία ΑΚΤΩΡ του ομίλου Ελλάκτωρ από τα μέσα του καλοκαιριού κοινοποίησε την απόφαση της στους εργαζόμενους να συναινέσουν σε νέες μειώσεις μισθών. Η διαδικασία αυτή είναι σε εξέλιξη.
* Στους χώρους δουλειάς οι εργοδότες με πρόσχημα την πανδημία καθυστερούν την καταβολή δεδουλευμένων.
* Είναι βέβαιο, ότι η Ένωση των εργοδοτών μπροστά στους αγώνες για μεροκάματο και συλλογική σύμβαση εργασίας που διεκδικούμε θα προσθέσει ένα νέο εμπόδιο για να αρνηθεί την υπογραφή κλαδικής σύμβασης, το οποίο της εξασφάλισε η κυβέρνηση.

Η κυβέρνηση προωθεί σχέδιο που καθορίζει ότι για να γίνει υποχρεωτική μια κλαδική σύμβαση πρέπει η εργοδοτική ένωση να εκπροσωπεί το 70% των εργοδοτών του κάδου. Είναι βέβαιο, ότι η ένωση των εργοδοτών θα αξιοποιήσει αυτό το εργαλείο για να δικαιολογηθεί ότι δεν εκπροσωπεί την πλειοψηφία των εργοδοτών επομένως, δε μπορεί να δεσμεύσει το μέρος που εκπροσωπεί στην υπογραφή μια σύμβασης που θα δημιουργεί συνθήκες «αθέμιτου ανταγωνισμού» μεταξύ των μελών της εργοδοτικής ένωσης και των μη μελών προς όφελος των μη μελών στις διάφορες δημοπρασίες για τα δημόσια έργα.

**Συνάδελφοι,**

**Η επίθεση θα συνεχιστεί.**

Στην πρώτη γραμμή της κυβέρνησης και της εργοδοσίας είναι να δημιουργηθεί ένα νέο πιο ασφυκτικό πλαίσιο στη λειτουργία των σωματείων και το περιεχόμενο της δράσης.

Σχεδιάζουν και προωθούν νέο νόμο για τα συνδικάτα που θα αντικαταστήσει το ν.1264. Θέλουν να βάλουν περισσότερα και μεγαλύτερα εμπόδια από όσα έβαζε μέχρι σήμερα ο ν.1264 που ενδεικτικά αφορούν:

•Το χρόνο αναγγελίας της απεργίας ώστε να μπλοκάρουν πλήρως στους εργαζόμενους το στοιχείο του αιφνιδιασμού που ήδη από το ν.1264 ήταν περιορισμένο.

•Να μην υπάρχει καμία κάλυψη έναντι της απόλυσης στα ιδρυτικά μέλη ενός σωματείου ώστε να καταφέρουν με το φόβο και την απειλή να μην επιτρέπουν στους εργαζόμενους ούτε καν να σκεφτούν το δρόμο της οργάνωσης τους απέναντι στη μεγαλοεργοδοσία.

•Ηλεκτρονικό μητρώο των εργαζομένων για τη συμμετοχή τους σε σωματεία σε αρχαιρεσίες ώστε να έχει στο «πιάτο του» το ιστορικό τους ο εκάστοτε εργοδότης.

•Δυνατότητα του εργοδότη για Ανταπεργία.

Τα παραπάνω είναι χαρακτηριστικές στοχεύσεις που χτυπάνε απευθείας το δικαίωμα της οργάνωσης των εργαζομένων. Δίπλα σε όσα έχουν ψηφιστεί για τα συνδικάτα, την απεργία, τις διαδηλώσεις, οικοδομούν ένα πλαίσιο «γύψου» στα δικαιώματα και τις διεκδικήσεις των εργαζομένων. Χρειάζεται προετοιμασία και ενημέρωση μέσα στον κλάδο για να είμαστε έτοιμοι να δοθεί ουσιαστική απάντηση και να οργανωθεί αγωνιστικό κίνημα που θα ακυρώσει στην πράξη αυτούς τους σχεδιασμούς.

**ΤΙ ΒΓΑΙΝΕΙ ΑΠΟ ΤΗΝ ΠΑΡΕΜΒΑΣΗ ΜΑΣ**

**Συνάδελφοι,**

Από την αρχή τη πανδημίας, αλλά και μέσα στο καλοκαίρι έγινε προσπάθεια να παρέμβουμε μέσα στους χώρους δουλειάς με αιχμή τα μέτρα προστασίας, το μεροκάματο και την ασφάλιση.

Η κατάσταση στους χώρους δουλειάς χειροτερεύει, η εντατικοποίηση δυναμώνει, τα εργατικά θανατηφόρα ατυχήματα είναι στον καθημερινό απολογισμό.

Σε πολλά εργοτάξια έχει μειωθεί ο ρυθμός εκτέλεσης των εργασιών με λιγότερους όμως εργαζόμενους που δουλεύουν «ήλιο με ήλιο».

Έγινε προσπάθεια στην Αθήνα, μέσα στο καλοκαίρι, να ανοίξει το ζήτημα της υπογραφής διμερών συμβάσεων με αυξήσεις στα μεροκάματα σε μια σειρά έργα και εργοτάξια. Πραγματοποιήθηκαν στάσεις εργασίας και αξιοποιήθηκαν όλες οι μορφές (γενικές συνελεύσεις, εξορμήσεις).

Η εργοδοσία παραμένει άκαμπτη και αρνείται την υπογραφή διμερών συμβάσεων επικαλούμενη τα γνωστά επιχειρήματα (περί αθέμιτου ανταγωνισμού, ότι δίνει «καλά» μεροκάματα κλπ.).

Στα υπόλοιπα σωματεία εκτός Αθήνας έγιναν ορισμένες παρεμβάσεις για απλήρωτα μεροκάματα, για μέτρα προστασίας, για το ζήτημα της ασφάλισης καθώς και εξορμήσεις για ενημέρωση πάνω στα ζητήματα και τις εξελίξεις.

Είναι φανερό, ότι πρέπει να δυναμώσουμε την παρέμβαση μας και να βάλουμε συγκεκριμένους στόχους.

Για παράδειγμα: Είναι πολύ φτωχά τα αποτελέσματα νέων εγγραφών στα συνδικάτα όλη αυτή την περίοδο και στην πραγματικότητα έρχεται σε αντίθεση με αυτό που επικρατεί, δηλαδή ότι ένα μεγάλο μέρος των εργαζομένων που δεν είναι γραμμένοι στο συνδικάτο. Τους βρίσκουμε στους χώρους δουλειάς, κουβεντιάζουμε μαζί τους, πολλές φορές παρεμβαίνουμε για το πρόβλημα που έχουν, αλλά τελικά δεν φροντίζουμε να τους γράψουμε στα συνδικάτα.

**ΠΩΣ ΣΥΝΕΧΙΖΟΥΜΕ ΤΟ ΕΠΟΜΕΝΟ ΔΙΑΣΤΗΜΑ**

Μπροστά μας έχουμε σύνθετα και δύσκολα καθήκοντα που πρέπει να υλοποιήσουμε:

* *Την οργάνωση του αγώνα για την προστασία της υγείας των εργαζομένων. Αυτό σημαίνει ότι πρέπει να επιβάλλουμε μέτρα υγείας και ασφάλειας στους χώρους δουλειάς με την ευθύνη υλοποίησης να βαραίνουν κυβέρνηση και εργοδοσία. Χρειάζεται, επίσης, να δυναμώσει ο αγώνας για να ενισχυθούν τα δημόσια νοσοκομεία, να καλυφθούν κενά και ελλείψεις, με προσλήψεις μόνιμου προσωπικού, με εξασφάλιση της αναγκαίας υλικοτεχνικής υποδομής.*
* *Να δυναμώσει η παρέμβαση για απληρωσιά, κλέψιμο ασφάλισης, μείωση μισθών και όπου χρειάζεται να προχωράμε σε αγωνιστικές κινητοποιήσεις και διεκδικήσεις με όλους τους κατάλληλους τρόπους (επίσχεση εργασίας, στάση εργασίας, απεργίες σε χώρους δουλειάς, παραστάσεις σε κρατικούς φορείς).*
* ***Στις 13 Οκτώβρη συμμετέχουμε στα συλλαλητήρια, στην Αθήνα*** *και σε άλλες πόλεις, ως απάντηση στην επίθεση που δεχόμαστε. Προετοιμάζουμε από τώρα τον κλάδο για μαζική και δυναμική συμμετοχή. Η Ομοσπονδία θα βγάλει ανακοίνωση – κάλεσμα, το ίδιο πρέπει να κάνουν τα σωματεία και να δουλέψουν με αυτή στους χώρους δουλειάς.*
* ***Νωρίτερα, στις 7 Οκτώβρη*** *ανακοινώνεται από το δικαστήριο η απόφαση της δίκης για την εγκληματική ναζιστική Χρυσή Αυγή. Τα σωματεία μας να βγάλουν από τώρα ανακοινώσεις καταδίκης των ναζιστών που πρέπει να πληρώσουν για τα εγκλήματα τους.*
* *Πρέπει να καταλήξουμε (να ακουστούν γνώμες) πως θα συγκεκριμενοποιήσουμε αιτήματα για την προστασία των εργαζομένων και ανέργων του κλάδου που μετράνε μεγαλύτερες συνέπειες, λόγω της πανδημίας του κορονοϊού, π.χ. μείωση προϋποθέσεων για το ταμείο ανεργίας, έκτακτο επίδομα – ενίσχυση κλπ.*
* *Είναι, επίσης, αναγκαίο να επαναφέρουμε πιο δυναμικά τα ζητήματα της αντιπλημμυρικής προστασίας ιδιαίτερα τώρα μετά τις μεγάλες καταστροφές που έγιναν την προηγούμενη βδομάδα σε διάφορες περιοχές της χώρας. Το ζήτημα αυτό δεν αφορά μόνο όσους έχουν πληγεί, αλλά όλους τους εργαζόμενους σε όλη τη χώρα που από χρόνο σε χρόνο μπορεί να βρεθούν σε ανάλογη θέση λόγω της πολιτικής που ασκείται διαχρονικά αφήνοντας ανοχύρωτη τη ζωή μας, χωρίς υποδομές που να αποτρέπουν τις συνέπειες. Το ζήτημα της αντιπλημμυρικής προστασίας είναι τέτοιο που βοηθάει να αναπτυχθεί κοινή δράση με αυτοαπασχολούμενους, επαγγελματοβιοτέχνες, μικρούς και μεσαίους αγρότες, που είδαν μέσα σε λίγες ώρες να καταστρέφονται οι κόποι μιας ζωής.*

*Τα σωματεία μας με τη βοήθεια και της Ομοσπονδίας μπορούν να πάρουν πρωτοβουλίες συντονισμού του αγώνα και της διεκδίκησης ουσιαστικών μέτρων προστασίας από τα καιρικά φαινόμενα και στήριξης των πληγέντων.*

* *Ιδιαίτερης σημασίας είναι το προσφυγικό ζήτημα. Το πρόβλημα οξύνεται. Οι χώροι κράτησης (hot spots)των προσφύγων είναι άθλιοι, το ίδιο και οι συνθήκες διαβίωσης τους. Με τον κορονοϊό χειροτερεύει η κατάσταση και οι κίνδυνοι για την υγεία τους. Χρειάζεται παρέμβαση σε περιφέρειες, Δημάρχους και όλους τους εμπλεκόμενους. Αντιμετώπιση ρατσιστικών φωνών που προσπαθούν να επιδράσουν στους ντόπιους κάτω από το βάρος πραγματικών προβλημάτων ώστε να τους στρέψουν ενάντια στους πρόσφυγες και όχι απέναντι σε κυβέρνηση και ΕΕ που τους κρατά εγκλωβισμένους.*

*Δεν πρέπει να διαφεύγει της προσοχής μας ότι αυτή την περίοδο δυναμώνουν οι κίνδυνοι για πολεμικά επεισόδια στο Αιγαίο, αλλά και στην ευρύτερη περιοχή. Οι αντιπαραθέσεις των κυβερνήσεων Ελλάδας και Τουρκίας (δύο χωρών που είναι σύμμαχοι στα πλαίσια του ΝΑΤΟ) δε γίνονται με επίκεντρο τα συμφέροντα των λαών, αλλά τα συμφέροντα του κεφαλαίου τόσο στη χώρα μας, όσο και στην Τουρκία.*

*Οι άλλες δυνάμεις (ΗΠΑ, ΓΑΛΛΙΑ) που βρίσκονται στην περιοχή δεν ενδιαφέρονται για την ασφάλεια του λαού, αλλά προωθούν τα δικά τους συμφέροντα που εξυπηρετούνται από ένα σκηνικό έντασης που θα οδηγήσει στο τραπέζι των διαπραγματεύσεων και της συναντίληψης των εμπλεκόμενων πλευρών με μεγάλους χαμένους τους λαούς. Οι λαοί θα έχουν να αντιμετωπίσουν τα ίδια και μεγαλύτερα προβλήματα μπροστά σε ένα νέο κύκλο αντιπαράθεσης που θα τροφοδοτεί η όποια συμφωνία καταληχθεί. Αυτό είναι πασιφανές και ιστορικά επιβεβαιωμένο ότι οι όποιες συμφωνίες μεταξύ των καπιταλιστικών λειτουργούν προσωρινά και αποτελούν το επόμενο βήμα της αμφισβήτησης λόγω του ανταγωνισμού μεταξύ τους που είναι διαρκής.*

*Τα σωματεία μας, ολόκληρος ο κλάδος, πρέπει να έχει γνώση της πραγματικής κατάστασης και των κινδύνων που εγκυμονεί. Η καλύτερη προετοιμασία είναι το δυνάμωμα του αγώνα απέναντι στο ΝΑΤΟ, την ΕΕ. Η διεκδίκηση να κλείσουν οι στρατιωτικές βάσεις του ΝΑΤΟ και των Αμερικάνων στη χώρα μας. Να επιστρέψουν πίσω όλες οι ελληνικές στρατιωτικές αποστολές του εξωτερικού. Να μη δοθεί ούτε δεκάρα τσακιστή στο σφαγείο του ΝΑΤΟ, που δε διασφαλίζει καμιά ασφάλεια στο λαό μας.*

*Οι κυβερνήσεις κάθε χρόνο πληρώνουν 4 δις ευρώ στο ΝΑΤΟ, λεφτά τα οποία λείπουν από τις αυξημένες ανάγκες των εργαζομένων που δεν καλύπτονται.*

*Είναι δεδομένο, πως με κάθε ευκαιρία και κάθε τρόπο πρέπει να φωτίζουμε μέσα στον κλάδο ότι η προστασία της ζωής και του αύριο των παιδιών μας προϋποθέτει αγώνα σήμερα ενάντια στο ΝΑΤΟ, την ΕΕ, τους καπιταλιστές που ματώνουν τους λαούς για τα κέρδη τους.*

*Προϋποθέτει να μην υπάρχει καμιά εμπιστοσύνη σε κυβερνήσεις, όπως η σημερινή και οι προηγούμενες, που πολιτεύονται με κριτήριο τα συμφέροντα του κεφαλαίου και όχι των εργαζομένων.*

*Συνάδελφοι,*

***Παρά τις δυσκολίες που υπάρχουν πρέπει άμεσα να συνεδριάσουν τα διοικητικά συμβούλια, να σχεδιάσουν και να υλοποιήσουν άμεσα την παρέμβαση με βάση των παραπάνω άξονα.***